Maja Panduro (S), 2013-05-31:
Til den forrige ordførers afsluttende bemærkninger skal jeg måske starte med at sige, at det i hvert fald heller ikke her i dag bliver Socialdemokratiet, som kommer til at støtte det her beslutningsforslag.
Det betyder ikke, at vi ikke kan finde det sympatisk, og at vi ikke – som den socialdemokratiske minister også redegjorde meget grundigt for – jo heldigvis også på tværs her i Folketinget er meget, meget enige i målsætningerne om, at selvfølgelig skal socialpolitikken være helhedsorienteret.
Selvfølgelig skal vi blive bedre til at gøre det, der virker, og selvfølgelig – havde jeg nær sagt – er vi, der er her som socialordførere, men jo heldigvis rigtig mange andre, også i regeringen, enige om, at socialpolitikken skal højere op på dagsordenen.
Det, vi er i færd med, er jo netop at kickstarte socialpolitikken.
Men vi er jo også i færd med en kickstart af hele socialpolitikken, og vi er jo sådan set midt i den socialreform, som socialministeren har sat i værk med alle de ganske mange forskellige tiltag, som ministeren redegjorde for, og hvor vi område for område løfter de ting, der ligger i Socialministeriets ressort op og ser på, hvordan vi kan gøre det bedre.
Og der laves jo for flere af områdernes vedkommende ganske, ganske omfattende ændringer.
Vi har revolutioneret det sociale tilsyn på en måde, som jeg tror kommer til at gøre en helt voldsom stor forskel for de mennesker, som er i berøring med det.
Vi er på vej med en handicaphandlingsplan.
Ministeren er i færd med igen – genoplive eller revitalisere er lige lidt meget sagt – at sætte på dagsordenen, hvordan vi samarbejder med frivillige i samfundet.
Hvilken rolle skal de spille?
Det synes jeg egentlig også er ganske vigtigt.
Vi har en Hjemmehjælpskommission, som ordføreren selv har været meget aktiv i at få nedsat, så vi også får set på det område osv. osv. Men det er jo også fuldkommen rigtigt, at socialpolitik er så utrolig meget mere end de ting, som ligger på socialministerens ressortområde.
Det er i hvert fald noget, som jeg er ret optaget af, for hvis vi rigtig vil rykke med socialpolitikken, handler det jo om at få sikret ungerne en ordentlig skolegang f.eks., så vi kan få brudt med det grundvilkår, der stadig væk findes i dag, nemlig at det vigtigste valg, et barn kan træffe i dag, er valget er forældre, og der har barnet ikke så mange valgmuligheder selv.
Socialpolitik er også sundhedspolitik, og derfor er vores sundhedsminister i gang med noget, som jeg synes er meget socialpolitisk, nemlig med fuldstændig grundlæggende at få gjort op med den kæmpestore ulighed i sundhed, vi har i dag, hvor vi oplever, at der er 10 års forskel på, hvor lang tid man kan regne med at leve, afhængig af om man tilhører den vellønnede, veluddannede del af samfundet, eller om man tilhører den del, som ikke har nogen særlig høj indkomst og ikke særlig meget uddannelse f.eks.
Socialpolitik er jo i den grad også beskæftigelsespolitik, når det handler om at få flyttet folk, og det handler om, at vi har en grundholdning, der siger, at det værste, man kan gøre mod et menneske, er slet ikke at have nogen forventninger til det.
Det er jo den kæmpestore ændring, vi er i færd med at foretage ovre på beskæftigelsesområdet, hvor vi siger, at vi rent faktisk har en tro på og en forventning om, at alle kan bidrage med noget.
Men hvis vi f.eks. laver fleksjobordningen om på en måde, så man også kan have et fleksjob, selv om man måske ikke kan arbejde mere end 2 timer om ugen, og hvis vi laver vores kontanthjælpssystem om på en måde, så vi i stedet for at bruge flest penge og flest kræfter på at genere dem, som egentlig godt kan og bare mangler et arbejde, flytter pengene over i en indsats for dem, der har nogle andre vanskeligheder, end at de mangler et arbejde, og som har længere vej ind på arbejdsmarkedet, så er det jo også socialpolitik.
Det er ikke noget, der ligger under ministerens ressortområde, men det er i den grad socialpolitik.
Jeg tror ikke, jeg kan tillade mig at sige, at det går ind under det, ministeren har kaldt socialreformen, men for mig er det i hvert fald et eksempel på den socialpolitiske kickstart, som vi er i færd med, og som for mig er en af grundene til, at jeg synes, det ville være mærkeligt at nedsætte en socialkommission lige nu ud fra den opgavebeskrivelse, som forslagsstillerne har med i bemærkningerne til beslutningsforslaget, for det vil være meget omfattende.
Jeg tror også, må jeg sige, at det vil være ganske dyrt.
Det er en rapport, som jeg smaddergerne vil læse, men det skyldes mere, at jeg er en lille smule nørdet og synes, den kunne være spændende at se, end det skyldes, at jeg synes, der er ret meget tvivl om, hvor socialpolitikken bør bevæge sig hen.
Det synes jeg faktisk er meget klart, og derfor er vi også i gang med det.
Så vi kan altså ikke støtte beslutningsforslaget.